РЕПУБЛИКА СРБИЈА

НАРОДНА СКУПШТИНА

Одбор за културу и информисање

16 Број: 06-2/287-14

13. октобар 2014. године

Б е о г р а д

З А П И С Н И К

ДЕВЕТЕ СЕДНИЦЕ ОДБОРА ЗА КУЛТУРУ И ИНФОРМИСАЊЕ

НАРОДНЕ СКУПШТИНЕ РЕПУБЛИКЕ СРБИЈЕ,

ОДРЖАНЕ 9. ОКТОБРА 2014. ГОДИНЕ

Седница је почела у 12,00 часова.

Седницом је председавала Весна Марјановић, председница Одбора.

Седници су присуствовали: Милорад Цветановић, Владимир Ђукановић, Мирјана Андрић, Небојша Татомир, Душица Стојковић, Сања Николић, Бранка Каравидић и Александар Југовић, чланови Одбора.

Седници је присуствовао: Милован Дрецун, заменик члана Одбора.

Седници нису присуствовали чланови Одбора: Милена Турк, Милан Стевановић, Саша Мирковић, Ненад Милосављевић, Срђан Драгојевић, мр Александра Јерков, Мира Петровић и Љиљана Несторовић, нити њихови заменици.

Седници су присуствовали представници Министарства културе и информисања: Дејан Ристић, државни секретар; Ана Вучетић, помоћник министра; Александра Фулгоси, помоћник министра и Игор Јовичић, секретар; представници Националног савета за културу: Миро Вуксановић, председник; Ивана Стефановић, Жарко Драгојевић, Слободан Вујовић, Карољ Вичек, Весна Ињац Малбаша и Дејан Стојановић, чланови.

Председавајућа је констатовала да су испуњени услови за рад и одлучивање, те је ставила на гласање предложени

Д н е в н и р е д

1. Разматрање Извештаја о раду Националног савета за културу, за период јул 2013. – јул 2014. године;
2. Доношење одлуке о организовању Јавног слушања;
3. Разно.

**ПРВА ТАЧКА:** Разматрање Извештаја о раду Националног савета за културу, за период јул 2013. – јул 2014. године

**Весна Марјановић** је поздравила све присутне и подсетила да је Одбор за културу и информисање до сада разматрао све извештаје, закључке и предлоге Националног савета за културу. Извештај о раду Националног савета за културу за период јул 2013 - јул 2014. године достављен свим члановима Одбора у материјалу за седницу, те је реч дала господину Вуксановићу.

**Миро Вуксановић** је истакао да се са задовољством обраћа члановима Одбора, представницима Министарства за културу и присутним члановима Савета.

Нагласио је да Национални савет за културу Извештај подноси у складу са Законом о културу, на основу кога и обавља своју делатност.

Посебно је истакао да је статус Националног савета за културу исти као што је био у јулу 2011. године, када је и конституисан.

Рекао је да је Национални савет самостално, нестраначко тело, у чијем саставу су ствараоци и стручњаци који су веома активни у земљи и иностранству.

Скренуо је пажњу на четири тачке у Извештају, које дефинишу платформу за рад Националног савета за културу, које су утврђене у јуну ове године.

Рекао је да се прва тачка односи на потребу да Савет ради у пуном саставу, како би се превазишле тешкоће у раду које трају већ две године, а односе се на немогућност да се обезбеди кворум, као и на чињеницу да нису заступљене неке важне делатности у области културе, а недостаје и представник из неког од националног савета националних заједница.

Нагласио је да се друга тачка односи на молбау да се статус и услови рада Савета реше у самој Скупштини, јер је Народна Скупштина именовала Нацинални савет за културу на основу Закона о култури, у мају 2011. године.

Указао је да се трећа тачка односи на успостављање и континуирану сарадњу Националног савета за културу са Одбором за културу и информисање и са Министарством културе и информисање.

Рекао је да четврта тачка истиче посвећеност Националног савета примени Закона о култури, као и да ће Савет учествовати у евентуалним изменама и допунама овог закона, те да ће учествовати у припреми предлога других закона и стратегија из области културе, организовању јавних расправа и друго.

**Ивана Стефановић** је истакла да Извештај о коме је реч представља прецизну слику свега што је радио Национални савет за културу, а израђен је на основу уредно вођених записника.

Нагласила је да је Одбор за културу и информисање пре око 13 месеци прихватио Извештај Савета за културу за претходни период.

Рекла је да се у међувремену доста ствари променило, али да се неке ствари у раду Савета нису промениле, што је проузроковало да у значајној мери буду приказане у Извештају.

Оценила је као позитивну чињеницу, што је Национални савет, као и ранијих година, остварио велику активност, што се види кроз одржаних 10 редовних и три ванредне седнице, као и учешћем у свим важним питањима.

Указала је на негативну чињеницу да је Савет радио и ове године у непотпуном саставу, што је скоро техничка ствар, али је потребно да што пре буде превазиђена, као и потреба да се реши питање материјалног и статусног положаја Националног савета за културу.

Нагласила је да се Национални савет за културу бавио системским питањима, као што је рад на припреми Стратегије, у мери у којој су те активности спадале у надлежност Савета, иницијативама и предлозима законодавне природе у вези са законима.

Рекла је да су разматрали и давали мишљења при додели статуса установама од националног значаја, бавили се решавањем статуса и положаја слободних уметника, питањима у вези са моделом културне политике, као и расписивањем и реализацијом конкурсима у оквиру Министарства културе, што су врло важни послови који су обављени у извештајном периоду.

Нагласила је да је Савет велику пажњу посветио изналажењу форме за организацију обележавања Првог и 100 година од смрти Стевана Стојановића Мокрањца.

Истакла је да је Савет учествовао у припреми буџета за наредну годину.

**Весна Марјановић** је подсетила да је Одбор о неким од наведених тема разговарао и приликом разматрања претходног извештаја, као и да је један од закључка био, да је када је у питању обезбеђивање услова рада Националног савета за културу, неопходна измена и допуна Закона о култури, јер се дошло до закључка да је то једини правни пут да се одреди правни основ, како би Народна скупштина могла да буде обавезана да те услове и обезбеди.

Нагласила је да је то био први пут да да буде остварен међупартијски консензус, а да је колега Зоран Бабић, као председник Административног одбора тада показао велику вољу да тај проблем буде решен.

Рекла је да покушај није успео, јер је у међувремену промењено министарство, а ново је повукло предлог закона, уз образложење да се припремају и друге измене Закона о култури, па ће питање обезбеђивање услова рада Националног савета за културу бити предмет свеобухватних измена.

Истакла је да је важно знати, да је Национални савет за културу, једини савет који је формиран у Републици Србији, који ради потпуно добровољно и који нема ни своју канцеларију, ни свој телефон, што чини још значајнијим ентузијазам који су показали његови чланови.

Упознала је присутне да је Одбор за култутру и информисање, у претходном сазиву, разматао и питање у вези са чланом који није поново изабран испред Савета националних заједница, али је нагласила да то није проблем ни Министарства, ни Народне скупштине, већ онога ко је овлашћени предлагач по закону, а то су Национални савети националних мањина.

Обавезала се, да ће као председница Одбора, доставити допис овлашћеном предлагачу и замолити их процедуру избора члана Националног савета покрену у најхитнијем року.

Председавајућа је отворила расправу у вези са овом тачком Дневног реда, у којој су учествовали: Небојша Татомир, Владимир Ђукановић, Миро Вуксановић, Весна Марјановић, Дејан Ристић, Бранка Каравидић, Милорад Цветановић, Слободан Вујовић, Ивана Стефановић, Жарко Драгојевић, Весна Ињац Малбаша, Милован Дрецун.

У расправи су чланови Одбора, представници Националног савета за културу и представници Министарства културе и информисања наизменично износили ставове и давали информације и објашњења која су се у највећој мери односили на:

-Обавезу стварања бољих услова за рад Националног савета за културу, које ће бити могуће обезбедити усвајањем измена и допуна Закона о култури, а што представља основ за квалитетнији рад;

-Потребу уношења у наредни Извештај оквирног плана рада и стратегије на основу надлежности које су специфично додељене Националном савету за културу;

-Појашњење концепције сајта Националног савета за културу, на коме, између осталог, стоје и информације у вези са планом рада и приоритетима Савета, у наредном периоду, као и велика збирка анализа и закључака које је израдио Национални савет;

-Указивање на одредбе Закона о култури, којима је прецизно дефинисан делокруг рада Савета, као и обавезну јаваност у раду, те надлежности Савета који је саветодавно тело које нема извршну власт, већ своје препоруке даје Министарству културе и информисања, Одбору за културу и информисање, установама културе итд;

-Информмацију да је Радна група Министарства културе и информисања израдила нацрт измена и допуна Закона о култури, који је на седници Националног савета за културу одржаној 1. октобра, презентован члановима Савета и тренутно је предмет анализе, након чега ће бити припремљен Предлог закона који ће бити упућен Народној скупштини. С тим у вези, указано је на чињеницу да је Национални савет определио своја три члана да учествују у изради измена и допуна Закона о култури, који су била врло активна. Речено је да се са радом стало пре пола године, након чега је пре десетак дана Национални савет добио нацрт закона, израђен без консултација са њима, што до сада није била пракса;

-Потребу успостављања боље комуникације између Националног савета за културу и Министарства културе и информисања;

-Активност Националног савета за културу, која ће бити реализована на начин што ће 5. новембра бити одржана седница на тему „Музејска делатност у Србији данас“, на којој ће посебна пажња бити посвећена стању у Народном музеју и Музеју савремене уметности, те да ће бити размотрени нацрти закона који долазе из Министарства, а који се односе на поступање са архивском грађом, као нацрти закона који се односе на библиотеке;

-Динамику рада Националног савета која је усаглашена са Пословником, тако да се седнице одржавају прве среде у месецу, док се ванредне седнице одржавају у току месеца;

-Захтев да секретар Одбора за културу и информисање и секретар Националног саветаза културу заједнички припреме информацију о досадашњим одлукама и темама које је Савет расправљао;

-Потребу да Одбор буде информисан о резултатима рада Националног савета за културу, као и о разлозима евентуалног неостваривања неких од планираних активности;

-Указивање на закључке Одбора за културу и информисање који су донети у вези са Извештајем Националног савета за културу од прошле године, који потврђују да је Савет остварио значајне резултате у свом раду, да је указао на озбиљне проблеме, као и да ће се Одбор за културу и информисање и Народна скупштина залагати да се предложене мере, закључци, препоруке, иницијативе реализују, те да ће унапређивати сарадњу са надлежним министарством како би се зауставила тенденција смањивања буџета за културу и омогућило стварање повољних услова за рад установа културе, али да је мало од усвојених закључака спроведено;

-Потребу да се заједничким радом свих релевантних субјеката омогући побољшање културног живота, што чланови Националног савета за културу, као појединци чине, свако у својој области, али да је потребно ангажовање свих надлежних органа, институција и установа како би дошло до значајног побољшања у функционисању културног живота наше државе;

-Истицање тешкоћа које је Национални савет за културу имао у настојањима да се повеже са државом која га је основала, а пре свега, са Министарством културе и информисања, те да разлог за такву ситуацију лежи у самом Закону о култури, јер није прецизно формулисао делокруг рада Савета, као ни његову у области културе;

-Указивање на практичне резултате Националног савета за културу, који се исказују кроз: 36 одржаних редовних седница у протеклих три године и 10 ванредних седница, израђен Правилник о критеријуму за стицање статуса истакнутих уметника, додељивање статуса установа од националног значаја заједно са комисијом Владе, иницирање измена Закона о култури, израду модела културне политике, анализу стања у различитим областима и њихово разматрање на тематским седницама Савета, и то у областима: библиотечке делатности, позоришне, филмске, кинематографске, музике, делатности, аматерском стваралаштву и културном наслеђу, покренули иницијативу за израду закона о позоришту, као и закона о музичким и извођачким делатностима;

-Скретању пажње на проблеме који се јављају због непостојања континуитета власти, с обзиром да Национални савет за културу постоји само три године, за које време је промењено четири министра културе, четири састава министарства и исто толико скупштинских одбора;

-Указивање на значајан допринос који су чланови Националног савета за културу дали побољшању културног миљеа Србије, посебно када се има у виду да је област културе проблематична област нашег друштвеног живота, те да су чланови Савета показали изражену амбицију да на свеобухватан саветодаван начин помогну да се ова област унапреди.

Председавајућа је, закључујући расправу у вези са овом тачком дневног реда дала појашњење у вези са претходним разматрањем Извештаја који је поднео Национални савет за културу, а који је разматрао Одбор за културу и информисање, који је усвојио сет закључака и упутио га Народној скупштини на усвајање, али да су након тога расписани избори, због чега се Предлог закључака Одбора није нашао на дневном реду Народне скупштине.

Председница је ставила на гласање Извештај о раду Националног савета за културу за период јул 2013. – јул 2014. године.

Чланови Одбора за културу и информисање су **једногласно** усвојили Извештај о раду Националног савета за културу за период јул 2013. – јул 2014. године.

**Весна Марјановић** је усмено изнела Предлог закључака поводом разматрања Извештаја о раду Националног савета за културу за период јул 2013. – јул 2014. године, који ће бити накнадно усвојени на седници Одбора:

1) Народна скупштина констатује да је Национални савет за културу у Извештају за период јул 2013/2014. године представио своје активности које произлазе из законом утврђеног положаја овог стручног саветодавног тела;

2) Народна скупштина констатује да је Национални савет за културу у многим областима рада остварио значајне и видљиве резултате, што је целовито представио у годишњем извештају, а у складу са пословима и задацима који су прописани Законом о култури;

3) Народна скупштина подржава предложене мере, закључке, препоруке и иницијативе исказане у извештају и позива Владу, надлежна министарства и друге државне органе да у оквиру својих надлежности предузму мере и активности како би предложене мере и препоруке могле бити реализоване;

4) Народна скупштина и Одбор за културу и информисање посебну пажњу посвећују законодавном оквиру који има значај за интегрисани културни развој Републике Србије и подстицаће израду и доношење:

-Стратегије културног развоја Републике Србије,

-Закона о позоришту, Закона о културном наслеђу и музејима, Закона о архивској грађи и архивској служби и других релевантних закона из области културе;

5) Народна скупштина и Одбор подржавају напоре Министарства за културу и информисање и Националног савета за културу да се у што краћем року припреми Предлог закона о изменама и допунама Закона о култури, којим ће се између осталог решити питање материјалног статуса и делокруга рада Националног савета за културу.

**ДРУГА ТАЧКА** – Доношење одлуке о организовању јавног слушања.

**Весна Марјановић** је подсетила чланове Одбора да је на Трећој седници, одржаној 26. јуна, усвојен оквирни план јавних слушања, а једна од тема је била - разматрање пакета медијских закона, за које се у том тренутку није знало када ће као предлоози ући у скупштинску процедуру, нити по ком поступку.

Нагласила је да су закони усвојени по хитном поступку, као и да је сада време да буде организовано јавно слушање, тим пре што је приликом представљања најновијег Извештаја ЕУ, наглашена неопходност организовања јавних слушања у Народној скупштини, нарочито у оквиру примене медијских закона.

Предложила је да јавно слушање буде организовано 22. октобра, на тему: „Пакет медијских закона - *Начела, имплементација и контрола примене закона“,* тако што би обухватало три целине и било посвећено имплементацији пакета медијских закона.

Објаснила је да би уводни део био протоколаран, а учесницима би се обратили представници Министарства културе, како би дали информације са аспекта извршне власти.

Рекла је да би други део обухватио питања медијских слобода и положаја новинара, и предложила да буду позвани: др Јованка Матић из Института друштвених наука, која је стручњак за медијску политику и медије у Србији, а објавила је и рад у вези са критеријумима Савета Европе за одређивање медијских слобода у земљама Савета Европе, као и представници два новинарска удружења, УНС-а и НУНС-а, који би превасходно говорили о положају новинара.

Истакла је да би у трећем делу биле размотрене три теме које су значајне за примене закона. Једна је прелазак на програмско финансирање медија, у оквиру које би било представљено истраживање које је подржала Европска комисија, која показује какве су биле досадашње праксе и какве би могле бити препоруке за даље програмско финансирање медија. Друга тема односила би се на програмско деловање пружалаца медијских услуга, у оквиру које би учешће узео господин Караџић, председник Регулатора. Трећа тема би се односила на дигитализацију, која је све значајнија за електронске медије, као и какве се последице очекују након увођења дигитализације у односу на медијску слику у Србији.

Председавајућа је отворила расправу у вези са овом тачком дневног реда у којој су учествовали: Душица Стојковић, Владимир Ђукановић, Милован Дрецун, Бранка Каравидић, Сања Николић,

Предлози, ставови, примедбе, информације изнете у расправи односиле су се на:

-Предлагање учесника које треба позвати на јавно слушање и образлагање датих предлога;

-Указивање на изузетно кратак рок од када је сет медијских закона усвојен до организовања предложеног јавног слушања, те немогућности да се у тако кратрком року објективно сагледа квалитет примене ових закона;

-Објашњење да је протекао довољно дугачак период од када су члланови Одбора усвојили оквирни план јавних слушања, када нису биле истакнуте примедбе, као и на чињеницу да је материјал за ову седницу достављен члановима Одбора пре два, три дана, што је било довољно врмена да се предлог квалитетно размотри;

-Изношење примедбе о учесталом негативном реаговању појединих чланова Одбора на теме које се односе на медијске слободе;

-Указивање на потребу да се размотри динамика имплементације сета медијских закона, на који начин се она панира, какви су до сада уочени проблеми, као и које су кључне теме у вези са којима је потребно ангажовање свих релевантних државних органа и институција.

-Истицање велике одговорности и потпуне посвећености СНС-а, као највеће владајуће странке, унапређењу медијских слобода у Србији, што је од виталног значаја за свеукупно напредовање друштва и државе, без обзира на процес приступања ЕУ;

-Изражавање уверења да ће сви чланови Одбора за културу и информисање, без обзира да ли припадају позицији или опозицији, у наредном периоду, заједничким радом успети да на овом плану створе ситуацију, у којој ће Народна скупштина моћи да предњачи у давању решења, нарочито на пољу имплементације медијских закона;

-Појашњење веома сложене процедуре за организовање јавног слушања, која је знатно захтевнија од процедуре предвиђене за заказивање седница одбора;

-Изношење предлога да се о организовању конкретног јавног слушања одлучује наредне недеље, како би се омогућило да сви чланови Одбора дају квалитетне предлоге учесника на јавном слушању;

-Указивање на стриктно поштовање Пословника од стране председника Одбора;

Председавајућа је закључила расправу у вези са овом тгачком Дневног реда и ставила на гласање **предлог** Народног посланика Владимира Ђуккановића, да се одлучивање о организовању Јавног слушања на тему „Пакет медијских закона - *Начела, имплементација и контрола примене закона“,* одложи за наредну седницу Одбора за културу и информисање.

Чланови Одбора су **већином гласова** УСВОЈИЛИ предлог да се одлучивање о организовању Јавног слушања на тему „Пакет медијских закона - *Начела, имплементација и контрола примене закона“,* одложи за наредну седницу Одбора за културу и информисање.

**ТРЕЋА ТАЧКА** – Разно.

**Весна Марјановић** је обавестила чланове Одбора да је примила допис Удружења новинара Србије и председника извршног одбора УНС-а који су се обратили Одбору за културу и информисање са молбом да се 23. октобра организује састанак у Народној скупштини, на коме би чланови Одбора примили делегацију Свекинеског удружења новинара која је у посети Удружења новинара Србије и позвала заинтересоване чланове Одбора да присуствују том састанку.

**Владимир Ђукановић** је обавестио чланове Одбора да је присуствовао скупу који је Савет Европе организовао у Скопљу, на коме је разматрана тема у вези са степеном транспарентности власништва у медијима.

Истакао је да је скуп био лепо организован, као и да се водила квалитетна расправа.

Рекао је да је планирано да се следећи такав скуп организује у Тирани у Албанији.

Закљзчио је да се највећи број земаља из региона суочава са готово истим проблемима, али да Србија има знатно бољи законодавни оквир у односу на велики број других земаља у региону, па можда чак и у Европи, али да значајну пажњу треба посветити квалитетној примени усвојених закона.

Седница је закључена у 14,10 часова.

НАПОМЕНА: Обрађени тонски снимак Девете седнице Одбора за културу и информисање је саставни део овог записника, у складу са чланом 81. Пословника Народне скупштине.

СЕКРЕТАР ОДБОРА ПРЕДСЕДНИЦА ОДБОРА

Сања Пецељ Весна Марјановић